《泛清波摘遍 为阮亭咏庭前金鲫》
清代·邹祗谟

寻梅官阁，问柳隋堤，试问使君何所有。种花栽竹，皓月清风对虚牖。

谁相耦。悠然濠濮，宛尔潇湘，云梦胸中常八九。荇藻交横，鱼鸟流连，长啸清昼。

还知否。鼓鬣扬鳍鱼乐，唾影唾香花覆。谁识非我非鱼，海罟江罶。

消长昼。影动春雨绿添，纹生晚霞红皱。那数西江尺鲋，呴濡升斗。

作者简介：清初江南武进人，字吁士，号程村。顺治十五年进士。与陈维崧、黄永、董以宁号毗陵四子。记忆力特强，古今人爵里姓氏、世次年谱，无不悉记。见魏禧兄弟古文，大为赞赏，逢人辄称道，宁都三魏由此知名。有《远志斋集》。